
A magyar gazdaság sebezhetősége, a 2008-as gazdasági válsághoz vezető folyamatok és a magyar válságkezelés eszközei

Dolgozatomban a magyar gazdaság rendszerváltást követő fejlődésével, a 2008-as gazdasági válsághoz vezető folyamatokkal és a magyar válságkezeléssel foglalkozom.
Első lépésben a makrogazdaság szereplőivel kell megismerkednünk. Közéjük tartoznak a háztartások, a vállaltok, az államháztartás, a pénzügyi szféra és a külföld.
Ezt követően a magyar gazdaság fejlődését kell megnéznünk a rendszerváltástól a válság kitöréséig. Ezen belül foglalkozunk a gazdasági növekedés alakulásával, a beruházásokkal, a külkereskedelemmel, az államháztartás rendszerével – külön figyelmet fordítva a kormányzati szektor gazdasági hatásaira –, az államadósság kérdéskörével (ezen belül megvizsgáljuk a devizaadósság és a forintadósság különbségét, megismerkedünk a fiskális fenntarthatóság fogalmával, elemezzük a magyar államadósság alakulását és megismerkedünk annak fenntarthatósági elemzéseivel) és a háztartásokat sújtó deviza-adósság problémájával.
A harmadik pontban egyfajta helyzetjelentést adunk a magyar gazdaságról a válság kitörésének pillanatában, bemutatva szinte minden gazdasági mutatót.
Ezt követi a 2008-as nemzetközi gazdasági válság rövid bemutatása, majd a magyar válságkezelés lépéseinek ismertetése. 



